Sur Editur, Mater Dei huwa l-kapolavur tan-Nazzjonalisti, skont huma, iżda huma għamluh u huma kissruh. Ma qagħdux jitfgħu l-blat, iżda kissruh mod ieħor b'dawk il-kmamar qishom gabubi u l-kurituri li trid taqbad taxi minn naħa għal oħra; id-Dipartiment tal-Emerġenza li kien ta' periklu kbir għal min jaħdem hemm u għall-istess pazjenti; is-sodod fil-kuritur b'nuqqas ta' kumdità u li jkerrhu sptar; dawk il-pazjenti li laħqu mietu sakemm waslilhom l-appuntament tal-MRI u dawk l-imsieken li riedu jgħixu għexieren ta' snin qabel isirilhom CT scan jew X-ray. Mela int tibni dar mingħajr il-kumditajiet ta' ġewwa? Fejn qatt smajna b'xi ħadd li daħal jgħix f'dar bla sodod, bla kċina, eċċ. In-Nazzjonalisti biss jagħmluhom dawn il-praspar, imma l-aqwa li sejħulu state of the art. Kien l-Onor. Chris Fearne li verament għamel lil dan l-isptar state of the art għax sodod fil-kurruduri ftit li xejn baqa', il-mediċini kollha li hemm bżonn issibhom u, l-aktar ħaġa importanti, l-MRI, CT scans u X-rays, kif ukoll operazzjonijiet, mhux qed idumu ma jsiru grazzi għall-ħidma kontinwa tal- Onor. Chris Fearne. Ħaġa waħda jonqsu jagħmel Mr Fearne: għandu bżonn li issa jitfa' ħarstu wkoll fuq il-kliniki u jara li hemmhekk miexi kollox kif suppost u jekk l-istaff u l-impjegati humiex kuntenti bl-affarijiet kif sejrin. Naf li anke hawnhekk l-Onor. Fearne jista' jirranġa s-sitwazzjoni bħalma rranġa bnadi oħra fl-isptar stess, u għandi tama li l-affarijiet u s-sitwazzjoni fil-kliniki jinbidlu għall-aħjar kif ġara bnadi oħra. Valerie Borg, IL-BELT Valletta